Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2021/C 439/09)

Käesoleva dokumendi avaldamine annab õiguse esitada muutmistaotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51 kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„Raschera“

ELi nr: PDO-IT-0023-AM02 – 23. september 2020

KPN (X) KGT ( )

1. Taotlejate rühm ja õigustatud huvi

Consorzio Tutela Formaggio Raschera DOP Via Mondovì Piazza 1/d 12080 Vicoforte (CN) ITAALIA E-post: info@raschera.com

Juustutootjate ühendus Consorzio Tutela Formaggio Raschera DOP ühendab juustu „Raschera“ tootjaid ja sellel on õigus esitada muutmistaotlus vastavalt põllumajandus-, toidu- ja metsandusministeeriumi 14. oktoobri 2013. aasta dekreedi nr 12511 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☒ Geograafiline piirkond

☐ Päritolutõend

☒ Tootmismeetod

☐ Seos piirkonnaga

☐ Märgistus

☒ Muu: tooteliigi „di Alpeggio“ [„alpiaasadel karjatatavate loomade piimast“] ümbermääratlemine; seose kooskõlla viimine laapi käsitleva muudatusettepanekuga.

4. Muudatus(t)e liik

☒ Sellise registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset dokumenti) ei ole avaldatud ja mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

5. Muudatus(ed)

Toote kirjeldus

— Tootespetsifikaadi artikli 2 ja koonddokumendi punkti 3.2 muudatus

Juustumassi kirjeldusele lisatakse järgmine lause:

„mõnikord kooriku lähedal õrnade loomulike soontega“.

Kuigi seda omadust esineb harva, on see tootele iseloomulik omadus, mida tarbijad kõrgelt hindavad, kuna seda peetakse üheks kvaliteedinäitajaks. Sellest hoolimata on kontrollorgan sageli arvanud juustu selle esinemise korral nõuetele mittevastavaks. Seetõttu otsustati lisada see omadus sõnaselgelt juustumassi kirjeldusse.

Geograafiline piirkond

— Tootespetsifikaadi artikli 3 ja koonddokumendi punkti 4 muudatus

Lisatakse Torino provintsis asuv Villafranca Piemonte kommuun.

Villafranca Piemonte kommuuni lisamiseks on ajaloolised põhjused. Selle kommuuni geograafiline asukoht on selline, et see piirneb peaaegu kõigi Cuneo provintsi kommuunidega. Selline seotus on alati tähendanud, et toote tootmistingimused on samad mis juustu „Raschera“ geograafilises piirkonnas.

Tootmismeetod

— Tootespetsifikaadi artikli 5 ja koonddokumendi punkti 3.3 muudatus – laabi liik

Praegune versioon:

„Piima tuleb kalgendada temperatuuril 27–36 °C, lisades sellele vedelat loomset laapi.“

Uus versioon:

„Piima tuleb kalgendada temperatuuril 27–38 °C. Kui kasutatakse loomset laapi, peab see sisaldama vähemalt 80 % ulatuses kümosiini. Kasutada võib mitteloomseid kalgendeid.“

Kalgendamistemperatuuri tõstmine on seletatav asjaoluga, et praegused juustuvalmistusmeetodid, sealhulgas starterkultuuride lisamine, vajavad parimaks toimimiseks kõrgemat temperatuuri.

Laabi omaduste muutmine on seletatav asjaoluga, et aastatepikkuste kogemuste põhjal on tootjad veendunud, et kasutades vähemalt 80 % kümosiinisisaldusega laapi, on võimalik toota kvaliteetsemat juustu, mille kvaliteet säilib kauem kui väiksema kümosiinisisaldusega laabi abil toodetud juustul.

Lisatud on ka võimalus kasutada mitteloomset päritolu laapi, et rahuldada tarbijate üha suuremat nõudlust seda liiki toodete järele.

— Tootespetsifikaadi artikli 5 ja koonddokumendi punkti 3.4 (tootmisetapid, mis peavad toimuma asjaomases piirkonnas) muudatus – soolamismeetodid

Praegune versioon:

„Juust peab olema kuivsoolatud. Tavaliselt tehakse seda kaks korda ja sellele võib eelneda soolamine soolvees.“

Uus versioon:

„Juust soolatakse soolvees ja/või kuivsoolatakse.“

Seda muudatust toetab uuring, milles analüüsiti kehtivate tootekirjelduste kohase soolamise ja soolvees soolamise käigus saadud tulemusi. Uuring näitab, et kahte eri soolamismeetodit kasutades toodetud juustul „Raschera“ on ühesugused omadused. Seega otsustati anda tootjatele võimalus vabalt valida, millist soolamisviisi kasutada.

— Tootespetsifikaadi artikli 5 muudatus – juustu „Raschera“ laagerdamine

See muudatus võimaldab tootjatel kasutada märgistel sõnastust „Oltre quattro mesi“ [„rohkem kui neli kuud“].

Seega lisatakse järgmine tekst:

„Juust, mis on laagerdunud vähemalt 120 päeva, võib olla varustatud märkega „Oltre quattro mesi“, mis kantakse pabersildile eraldi real.“

See sõnastus võimaldab rohkem kui neli kuud laagerdunud juustu „Raschera“ täpsemat identifitseerimist ja võimaldab tarbijatel selle hõlpsasti ära tunda.

Muu

— Tootespetsifikaadi artikli 3 ja koonddokumendi punkti 3.3 muudatus – „Raschera d’Alpeggio“ määratlus

Selle muudatusega ei muudeta tootmispiirkonda, vaid viiakse tooteliik „di Alpeggio“ vastavusse Piemonte maakonna eeskirjadega.

Praegune versioon:

„Tootmis- ja laagerdumispiirkond hõlmab kogu Cuneo provintsi. Ümaral või ristkülikukujulisel juustul „Raschera“, mida toodetakse ja laagerdatakse vähemalt 900 m üle merepinna asuvates järgmistes kommuunides: Frabosa Soprana, Frabosa Sottana, Garessio (ainult Valcasotto piirkond), Magliano Alpi (ainult Ormea kommuuniga piirnev osa), Montaldo Mondovì, Ormea, Pamparato, Roburent ja Roccaforte Mondovì, kasutades loetletud kommuunidest pärit piima, võib kasutada märget „di Alpeggio““.

Uus versioon:

„Kaitstud päritolunimetusega juustu „Raschera“ valmistamiseks kasutatava piima tootmise, selle juustu valmistamise ja laagerdamise piirkond hõlmab kogu Cuneo provintsi ja Torino provintsi Villafranca Piemonte kommuuni. Kaitstud päritolunimetusega ümarat või ristkülikukujulist juustu „Raschera d’Alpeggio“ toodetakse ja laagerdatakse ainult järgmistes kommuunides: Frabosa Soprana, Frabosa Sottana, Garessio (ainult Valcasotto piirkond), Magliano Alpi (ainult Ormea kommuuniga piirnev osa), Montaldo Mondovì, Ormea, Pamparato, Roburent ja Roccaforte Mondovì. Seda tüüpi „Raschera“ juustu puhul võib piim pärineda ja juust laagerduda üksnes eespool nimetatud vähemalt 900 m üle merepinna asuvate kommuunide territooriumil. Nimetust „Raschera d’Alpeggio“ kasutatakse juustu puhul, mida valmistatakse piimast, mis on saadud rohusöödalistelt loomadelt ajavahemikul 1. juunist kuni 15. oktoobrini, mil nad elavad mägikarjamaadel. Lisaks värskele rohule võib loomade söödale lisada päevas kuni 10 % kuivainet. Juustu „Raschera d’Alpeggio“ toodetakse piimast, mis on saadud rohusöödalistelt loomadelt, kes elavad mägikarjades, mis ei ole rändkarjad, ja keda kasvatatakse ainult eespool nimetatud kommuunide vähemalt 900 m üle merepinna asuvatel aladel, järgides eespool nimetatud nõudeid ajavahemiku ja söötmise kohta.“

Tarbijate seas segaduse vältimiseks on Piemonte maakond täpsustanud, millistel tingimustel kasutatakse märgistusel sõnu „di Alpeggio“. Seega on juustu „Raschera“ tootjad viinud oma tootespetsifikaadi nende eeskirjadega kooskõlla.

— Tootespetsifikaadi artikli 6 ja koonddokumendi punkti 5 muudatus

Selle muudatusega viiakse laapi käsitlev lause kooskõlla laapi käsitleva muudetud õigusnormiga.

Praegune sõnastus:

„[...] vedela loomse laabi kasutamine [...]“

Uus versioon:

„[...] kasutatava laabi ja kalgendite kvaliteet [...]“

Selle muudatusega tagatakse, et geograafilise piirkonnaga seose kohta esitatud teave on kooskõlas muudatusega, mida taotletakse seoses kasutatava laabi liigiga.

Cuneo provintsiga esineva seose kirjeldamisel on lisatud ka viide Torino provintsi Villafranca Piemonte kommuunile.

Geograafiline piirkond hõlmab nüüd ka seda kommuuni, et muuta seos sidusaks.

KOONDDOKUMENT

„Raschera“

ELi nr: PDO-IT-0023-AM02 – 23. september 2020

KPN (X) KGT ( )

1. [KPNi või KGT] nimetus(ed)

„Raschera“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik [loetletud XI lisas]

Klass 1.3. Juust

3.2. Punktis 1 esitatud nimetusele vastava toote kirjeldus

Nimetusega „Raschera“ tähistatakse täisrasvast või keskmise rasvasisaldusega pressjuustu, mida valmistatakse lehmapiimast (mis võib olla läbinud puhastusprotsessi), millesse võib olla lisatud väheses koguses lamba- ja/või kitsepiima, mida mõnikord kooritakse osaliselt piima pinnale kerkinud koorekihi eemaldamisega ja mis võib olla nakatatud piimaensüümide ja/või looduslike starterkultuuridega. Seda kasutatakse lauajuustuna ja sellel on järgmised omadused.

Kuju: silindriline või ristkülikukujuline, lameda üla- ja alaosaga.

Mõõtmed:

— ümar juust „Raschera“: läbimõõt 30–40 cm, kergelt kumera külje kõrgus 6–9 cm;

— ristkülikukujuline juust „Raschera“: iga külje pikkus 28–40 cm, ebakorrapäraste servade kõrgus 7–15 cm.

Kaal:

— ümar juust „Raschera“: 5–9 kg;

— ristkülikukujuline juust „Raschera“: 6–10 kg.

Juustumassi värvus: valge või vandlivärvi.

Koorik: õhuke, hall ja/või punakas, mõnikord kollaka varjundiga, elastne, sile ja ühtlane, mõnikord tekivad juustu servadele punakad laigud, mis tulevad laagerdumise käigus üha selgemalt esile; koorik ei ole söödav.

Juustumassi tekstuur: üsna tihke ja elastne, ebaühtlaselt jaotunud väikeste aukudega, mõnikord kooriku lähedal õrnade loomulike soontega.

Maitse: peen, hõrk, iseloomuliku lõhnaga, laagerdumisel muutub veidi pikantsemaks ja tugevamaks.

Rasvasisaldus kuivaines: vähemalt 32 %.

Mõõtmed ja kaal olenevad veidi laagerdumisajast.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Lehmade ja vajaduse korral ka lammaste ja/või kitsede sööt koosneb peamiselt geograafiliselt määratletud piirkonna rohumaadelt või karjamaadelt saadud haljas- või konserveeritud toorsöödast (silo) või kuivsöödast ning väga liigirohketelt rohumaadelt tehtud heinast.

Kui kasutatakse loomset laapi, peab see sisaldama vähemalt 80 % ulatuses kümosiini. Kasutada võib mitteloomseid kalgendeid.

Nimetust „Raschera d’Alpeggio“ kasutatakse juustu puhul, mida valmistatakse piimast, mis on saadud rohusöödalistelt loomadelt ajavahemikul 1. juunist kuni 15. oktoobrini, mil nad elavad mägikarjamaadel. Lisaks värskele rohule võib loomade söödale lisada päevas kuni 10 % kuivainet. Juustu „Raschera d’Alpeggio“ valmistatakse piimast, mis on saadud rohusöödalistelt loomadelt, kes elavad mägikarjades, mis ei ole rändkarjad, ja keda kasvatatakse ainult eespool nimetatud kommuunide vähemalt 900 m üle merepinna asuvatel aladel, järgides eespool nimetatud nõudeid ajavahemiku ja söötmise kohta.

3.4. Tootmise erietapid, mis peavad toimuma määratletud geograafilises piirkonnas

Juustu „Raschera“ valmistamiseks kasutatavat piima andva piimakarja kasvatamine peab toimuma määratletud geograafilises piirkonnas.

Piim tuleb toota ja töödelda määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Kaitstud nimetusele vastavust kinnitab märgistus, milleks on pabersilt (ümara juustu puhul läbimõõduga 25 cm ja ristkülikukujulise juustu puhul küljepikkusega 25 cm, tavapärasel tootel rohelise põhjaga ja tootel märgistusega „d’Alpeggio“ [„alpiaasadel karjatatavate loomade piimast“] kollasega) ning juustu ühe lameda poole keskele vajutatav põletusmärk. Toodet võib kaitstud päritolunimetuse „Raschera“ all turustada üksnes pärast kirjeldatud viisil märgistamist ja sildiga varustamist.

Pabersildi võib kinnitada tootele toiduliimiga.

Kaitstud päritolunimetusega juustu „Raschera“ logol on stiliseeritud R-täht. Juustu „Raschera d’Alpeggio“ puhul on stiliseeritud R-tähe sisse kujundatud a-täht.

Kirjeldatud logosid kasutatakse ka põletusmärgi põletusraual. Nende logode lahutamatuks osaks on juustu- või laagerduskoja kolmekohaline identifitseerimisnumber, mis paigutatakse R-tähe või „d’Alpeggio“ juustu R-tähe alla. Sama logo (ilma identifitseerimisnumbrita) kantakse hiljem pabersiltidele ja see peab olema ka portsjonitena müüdava juustu müügiloal.

4. Geograafilise piirkonna täpne määratlus

Kaitstud päritolunimetusega juustu „Raschera“ valmistamiseks kasutatava piima tootmine ning selle juustu valmistamine ja laagerdamine hõlmab kogu Cuneo provintsi ja Torino provintsi Villafranca Piemonte kommuuni.

Kaitstud päritolunimetusega ümarat või ristkülikukujulist juustu „Raschera d’Alpeggio“ toodetakse ja laagerdatakse ainult järgmistes kommuunides: Frabosa Soprana, Frabosa Sottana, Garessio (ainult Valcasotto piirkond), Magliano Alpi (ainult Ormea kommuuniga piirnev osa), Montaldo Mondovì, Ormea, Pamparato, Roburent ja Roccaforte Mondovì. Seda tüüpi „Raschera“ juustu puhul võib piim pärineda ja juust laagerduda üksnes eespool nimetatud vähemalt 900 m üle merepinna asuvate kommuunide territooriumil.

5. Seos geograafilise piirkonnaga

Mereäärsete Alpide rohumaade kliima on Liguuria mere ja Po jõe tasandiku vahele jääva geograafilise asendi tõttu pigem vihmane. Sellest tulenevalt ja samuti ka põhjusel, et mere lähedus muudab temperatuuri mahedamaks, on piirkonna taimestik erakordselt liigirikas ning mitmed taimeliigid muudavad rohumaad botaanilisest seisukohast väga huvipakkuvaks (siin on üle 100 endeemilise liigi). Tänu taimede rohkusele ja liigirikkusele võib siinsetelt lehmadelt lüpstud piimas täheldada üksnes sellele piirkonnale iseloomulikke lõhnu ja maitseid. Ka mäejalamil asuv mägine ala ja selle kõrvale jääv Cuneo tasandik on mere mõjutustega, sellele lisanduvad settelise päritoluga tasandiku pinnase omadused tagavad pehme ja looduslikult väga viljaka mullastiku, millel kasvavad väga kvaliteetne ja toitaineterikas rohi ja hein. Lisaks on tänu rohkele vahemerelisele päikesevalgusele ja mandrilise iseloomuga soojusliikumisele piirkonnas valmistatud toorsööt (silo) ja teraviljakultuurid, mida lehmade söödaks kasutatakse, selliste omadustega, mis tagavad suure toiteväärtuse ja võimaldavad saada juustukodade jaoks väga kvaliteetset piima. Cuneo provints on alati silma paistnud oma eespool osutatud kliima- ja mullastikutingimuste poolest, siia lisandub ka karjaste ja Cuneo tasandikul hajali asuvate väikeste ja keskmise suurusega juustukodade juustumeistrite oskusteave ning asjaolu, et tarbijad on huvitatud sellisest traditsioonilisest tootest nagu „Raschera“ juust ja tunnevad seda hästi. Juustu „Raschera“ eripäraks on õhuke ja elastne halli või hallikaskollase värvusega koor, mis võib, eriti alpiaasadel karjatatavate loomade piimast valmistatud „Raschera d’Alpeggio“ puhul, võtta teatavate hallitusseente kasvust tulenevalt punaka tooni. Juustumassi tekstuur on üsna tihke ja elastne, ebaühtlaselt jaotunud väikeste aukudega. Maitse on peen ja hõrk, iseloomuliku lõhnaga („Raschera d’Alpeggio“ juustu puhul on kergelt aimatav alpiaasade taimestiku hõng) ning muutub laagerdumisel veidi pikantsemaks ja tugevamaks. Vähem tähtis ei ole ka juustu neljakandiline kuju, mida esineb praegusel ajal rohkem kui ümarat (ümara kujuga juust moodustab kogutoodangust üksnes 3 %) ja mille järgi tarbijad toote kohe ära tunnevad.

Juustu erilised omadused tulenevad suures osas üksnes Cuneo provintsi ja Torino provintsi Villafranca Piemonte kommuuni aladelt pärit piima heast kvaliteedist, kohalikest töötlemismeetoditest ja juustu laagerdumisest vanaaegsetes maakeldrites või kliimaseadmega hoiuruumides, mille õhuniiskus ja temperatuur vastavad täpselt looduslikele koobastele, mõjutades märkimisväärselt lõpptoote kvaliteeti.

Juust saab oma maitse hea kvaliteediga piimast. Juustu „Raschera“ valmistamiseks kasutatavas piimas tuleb iseloomulikult esile lehmade söödaks olevate taimeliikide mitmekesisus. Taimede hulgas on ka piirkonnale omaseid endeemilisi liike.

Töötlemismeetodite eripära on seotud kohalike inimeste oskusteabega: piirkonnas kasutatakse kvaliteetset laapi, millega kohalikud tootjad on traditsiooniliselt piima kalgendanud, olulised on ka juustumeistrite pika aja jooksul omandatud oskused piima töötlemisel ja kalgendi tükeldamisel. Kalgendi töötlemine tähendab selle tükeldamist ja segamist kuni umbes maisitera suuruste tükkide tekkimiseni. Kui selles etapis on kalgendit korralikult segatud, muutub juustu tekstuur laagerdumisel elastseks ja tekivad silmakesed.

Juust pannakse laagerduma vanaaegsetesse maakeldritesse või kliimaseadmega hoiuruumidesse, mille õhuniiskus ja temperatuur vastavad täpselt looduslikele koobastele. Need tingimused aitavad oluliselt kaasa sellele, et juustu koorel hakkavad vohama hallitusseened ja koor ise saab õige paksuse ja elastsuse.

Juustu „Raschera“ tootmise nüüdseks juba sajandivanune traditsioon sai alguse Mondovì piirkonna juustukodade tüüpilisest tootest, mille valmistamine levis seejärel edasi naabruses asuvale Cuneo tasandikule, kuna talvel aeti osa piimakarja tasandiku heinamaadele rohtu sööma. Selle traditsiooni tulemusena on toote maine muutunud selliseks, et kui eelkõige mõnes maakohas räägitakse väga heast ja kvaliteetsest juustust, siis kasutatakse sõna „raschera“.

Tänu kõigele sellele on juustu „Raschera“, mis ei ole vallutanud mitte ainult piemontelaste, vaid kogu Põhja-Itaalia maitsemeeled, turgudel kogu aasta vältel väga nõutud kaup.

Viide tootespetsifikaadi avaldamisele

(Viitemääruse artikli 6 lõike 1 teine lõik)

Tootespetsifikaadi terviktekstiga saab tutvuda veebisaidil http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toidu- ja metsandusministeeriumi veebisaidil (www.politicheagricole.it), klõpsates ekraani ülemises paremas osas linki „Qualità“, seejärel ekraani vasakus ääres linki „Prodotti DOP IGP STG“ ja lõpuks linki „Disciplinari di Produzione all’esame dell’UE“.

(1) ELT L 343, 14.12.2012, lk 1.